**AIŠKINAMASIS RAŠTAS**

**Prie kLAIPĖDOS MIESTO SAVIVALDYBĖS TARYBOS 2021 M. LAPKRIČIO 25 D. SPRENDIMO NR. t2-280 „DĖL PASKATOS ORGANIZUOTI KONFERENCINIO TURIZMO RENGINIUS KLAIPĖDOS MIESTO SAVIVALDYBĖJE ADMINISTRAVIMO TVARKOS APRAŠO PATVIRTINIMO“ PAKEITIMO projekto**

**1. Parengto projekto tikslai ir uždaviniai.**

Šio sprendimo projekto tikslas pakeisti Paskatos organizuoti konferencinio turizmo renginius Klaipėdos miesto savivaldybėje administravimo tvarkos aprašą (toliau – Aprašas).

Sprendimo projektas parengtas siekiant sudaryti geresnes sąlygas į Klaipėdos miestą pritraukti didesnės imties tarptautinius konferencinius renginius t. y. mokslo ar verslo renginius, kuriuose dalyvautų dalyviai iš užsienio valstybių ir, kurie atlieptų Klaipėdos miesto ekonominės plėtros strategijos iki 2030 m. kryptis: jūrinė ekonomika, pažangios pramonės ekonomika, bioekonomika ir paslaugų ekonomika.

**2. Projekte aptartų klausimų teisinis reglamentavimas.**

Vadovaujantis Lietuvos Respublikos vietos savivaldos įstatymo 6 straipsnio 38 punktu, kuris įtvirtina Savarankiškąją (Konstitucijos ir įstatymų nustatytos (priskirtos)) savivaldybių funkciją:  sąlygų verslo ir turizmo plėtrai sudarymas ir šios veiklos skatinimas, ir atsižvelgiant į Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“, Tarybos projekto sprendimas rengiamas siekiant papildyti, pataisyti Aprašą, atsižvelgiant į pastebėtus trūkumus teikiant konsultacijas suinteresuotoms institucijoms ir nagrinėjant paskatos organizuoti konferencinio turizmo renginius paraiškas.

Klaipėdos miesto ekonominės plėtros strategijoje iki 2030 metų (toliau – KEPS 2030) suformuotas 7.3. uždavinys – „ Išplėtoti verslo ir renginių turizmo skatinimo mechanizmą“, o jo priemonės nukreiptos į konferencinio turizmo sąlygų gerinimą ir plėtrą Klaipėdos mieste.

Konferencinio turizmo vystymas kaip priemonė įtraukta į 2022 m. gruodžio 30 d. sutartį Nr. J9-4071 tarp Klaipėdos miesto savivaldybės administracijos ir VšĮ „Klaipėda ID“.

2021 m. lapkričio 25 d. Klaipėdos miesto savivaldybės tarybos sprendimas Nr. T2-280 „Dėl paskatos organizuoti konferencinio turizmo renginius Klaipėdos miesto savivaldybėje administravimo tvarkos aprašo patvirtinimo“ buvoparengtas siekiant didinti Klaipėdos miesto patrauklumą tikslinių sričių verslams ir talentams. Paskata konferencinio turizmo renginiams organizuoti yra Klaipėdos miesto savivaldybės formuojamo paskatų paketo dalis. Paskatų paketas sudarytas iš 4 paskatų: jau veikiančios „Žaliojo koridoriaus“ paskatos stambiam investuotojui ir naujai formuojamų paskatų - paskatos organizuoti konferencinio turizmo renginius Klaipėdoje, paskatos kurti naujas darbo vietas paslaugų centruose ir IRT paslaugų įmonėse Klaipėdoje ir paskatos pritraukti aukštos kvalifikacijos specialistus į Klaipėdą. Paskatų paketas (išskyrus „Žaliąjį koridorių“) tikslingai orientuotas į svetingumo ir IRT paslaugų sritis siekiant prisidėti prie miesto ekonomikos diversifikavimo, kuris išskirtas kaip vienas iš Klaipėdos miesto ekonominės plėtros strategijos tikslų

**3. Siūlomos naujos teisinio reglamentavimo nuostatos ir laukiami rezultatai.**

2022 m. rugpjūčio 12 d. Klaipėdos miesto savivaldybės administracijos direktoriaus įsakymu Nr. AD1-1032 „Dėl Klaipėdos miesto savivaldybės administracijos direktoriaus 2022 m. rugpjūčio 2 d. įsakymo Nr. AD1-1003 „Dėl viešosios įstaigos „Klaipėda ID“ įstatų patvirtinimo“ pakeitimo“, patvirtinus naujus VšĮ „Klaipėda ID“ įstatus, nuo 2023 m. įstaigos veiklą papildo konferencinio turizmo vystymo ir konsultacijų dėl konferencijų organizavimo Klaipėdos mieste veikla. Atitinkamai Apraše, keičiamas Paskatos organizuoti konferencinio turizmo renginius administratorius.

2022 m. vykdant konferencinio turizmo paskatos konsultavimo procedūras buvo pastebėta, kad Apraše numatytas per trumpas konferencinių renginių organizavimo laikotarpis (spalio 1 d.–gegužės 1 d.). Siekiant pabrėžti renginių organizavimo privalumus uostamiestyje, didinti Klaipėdos miesto žinomumą ir konkurencingumą ne sezono metu, Aprašo 16.5 p. koreguojamas ilginant konferencinio turizmo renginių organizavimo terminą 2 mėn., t. y. nuo rugsėjo 1 d. iki birželio 1 d.

Papildomas Aprašo 13.2. papunktis, kuriame, pagal Aprašą tinkamomis finansuoti pripažįstamos ne tik tarptautinės žiniasklaidos atstovo (-ų) kelionės ir (ar) apgyvendinimo išlaidos, bet ir *renginio pranešėjo kelionės ir (ar) apgyvendinimo išlaidos*. Šis siūlymas teikiamas, kadangi renginiams labai svarbūs pranešėjai ir dažnu atveju jų kelionės ir apgyvendinimo išlaidos palengvina pritraukimo galimybę, tuo labiau, kad pranešėjo paslaugų apmokėjimas nėra įtrauktos į tinkamų finansuoti renginio išlaidų biudžetą.

Aprašo 16 punktas papildomas papunkčiu, kuris numato Klaipėdos miesto vizualinio identiteto panaudojimą, siekiant išlaikyti vieningą miesto tapatybę ir įvaizdį, renginio metu ir informavimo apie renginį viešinimo priemonėse.

Siūloma keisti Aprašo 1 priedo „Tikslinės paramos verslui (paskatos) paraiška“ 2.3 papunktį keisti sekančiai: „Paskutinių praėjusių veiklos metų finansinių ataskaitų rinkinys. Jei iki paraiškos pateikimo datos finansinių ataskaitų rinkinys už paskutinius praėjusius metus nėra parengtas, tokiu atveju pareiškėjas ar pareiškėjo steigėjas pateikia prieš tai buvusių ataskaitinių metų finansinių ataskaitų rinkinį“.

Aprašo 1 priedo „Tikslinės paramos verslui (paskatos) paraiška“ 2.4 papunkčio siūloma netaikyti užsienio kompanijoms, nes siekiama pritraukti stambius renginių organizatorius į Klaipėdą.

Aprašo 1 priedo „Tikslinės paramos verslui (paskatos) paraiška“ 2.5, 2.6 ir 2.8 papunkčius papildyti nuostata, kad jei paraiškos teikėjo šalyje tokie dokumentai neišduodami, kitos valstybės paskatos gavėjas pateikia atitinkamos užsienio šalies institucijos išduotą dokumentą.

Aprašo 1 priedą „Tikslinės paramos verslui (paskatos) paraiška“ papildyti 2.10 papunkčiu: „Pateikti pareiškėjo patvirtintą renginio sąmatą“.

Aprašo 2 priedo „Paskatos skyrimo ir Klaipėdos miesto savivaldybės biudžeto lėšų naudojimo sutartis“ 6 punktą papildyti nuostata, kad kartu su išlaidas pagrindžiančiais dokumentais Paskatos gavėjas privalo pateikti ir renginio įvykdymo ataskaitą, kurioje turi būti pateikti įrodymai apie Aprašo 16 punkto reikalavimų įvykdymą (dalyvių sąrašai su vardais, pavardėmis, įstaigomis ir šalimis; renginio nuotraukos; informacija apie pranešimus spaudai ir nuorodas į juos, apie renginio informacija socialiniuose tinkluose su nuorodomis ir pan.)“.

Aprašo 2 priedo „Paskatos skyrimo ir Klaipėdos miesto savivaldybės biudžeto lėšų naudojimo sutartis 8.4. papunktį papildyti nuostata, kad jei dėl svarių priežasčių, sąskaitos apmokėjimui Paskatos Gavėjas negali pateikti per www.esaskaita.eu platformą, paskatos gavėjas turi teikti argumentuotą prašymą el. paštu [dokumentai@klaipeda.lt](mailto:dokumentai@klaipeda.lt) su lydinčiu raštu, kuriame išvardinami pateikiami dokumentai apmokėjimui.

1. **Numatomo teisinio reguliavimo poveikio vertinimas.**

Pakeitus Aprašą bus sudarytos didesnės galimybės lengviau gauti rėmimą ar pateikti paraišką. Konferencinio turizmo renginių organizavimo paskata vienas iš galimų (finansinių) įrankių, padedantis pritraukti didesnius nei 100 dalyvių renginius į Klaipėdos miestą, kuri gali padėti spręsti sezoniškumo problemą, didintų miesto žinomumą, konkurencingumą tiek vietinėje, tiek tarptautinėje erdvėje. Atvykę verslo turistai ne tik apsistotų Klaipėdos miesto apgyvendinimo įstaigose, bet ir lankytųsi kultūriniuose renginiuose, keliautų po regioną.

Pasaulio turizmo organizacijos duomenimis, konferencinis turizmas yra dalykinio turizmo dalis, pastaraisiais dešimtmečiais sparčiausiai auganti turizmo šaka, pritraukianti 4 kartus daugiau lėšų nei pažintinis turizmas. Konferencinio turizmo plėtra skatina tarptautinį bendradarbiavimą, sudaro galimybes spręsti gyventojų pajamų ir užimtumo didinimo, naujų verslo nišų kūrimo, miesto bei regiono ekonominės ir socialinės raidos klausimus.

Šiuo metu Klaipėdoje yra daugiau nei 40 įvairaus dydžio konferencinių erdvių (išsami informacija skelbiama adresu https://klaipedatravel.lt/konferenciju-sales/), talpinančių nuo 30 iki 500 dalyvių. Klaipėdos mieste nepakankamai išnaudojamas tiek konferencinių erdvių, tiek ir miesto potencialas.

Neigiamos sprendimų pasekmės nenumatomos.

**5. Projektui įgyvendinti reikalingas kitų teisės aktų keitimas, naujų teisės aktų priėmimas.**

Kitų teisės aktų sprendimui įgyvendinti nereikia.

**6. Biudžeto lėšų poreikis projektui įgyvendinti, lėšų sutaupymo galimybės įgyvendinant projektą, finansavimo šaltiniai.**

Papildomų lėšų nereikia. Finansavimo šaltinis: Ekonominės plėtros programos (Nr. 02) priemonė „Verslo plėtros sąlygų gerinimas“ (02.03010104).

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Atsižvelgiant į tai, kad per 2022 metus tikslingai dėl paskatos kreipėsi iš viso 3 įmonės; tikslinių paskatos sutarčių nesudaryta; 1-oje pateiktoje paraiškoje nustatyti trūkumai dėl konferencijos tikslo, kuris neatitiko Klaipėdos miesto ekonominės plėtros strategijoje iki 2030 m. nurodytoms kryptims, o kitos 2 paraiškos pripažintos kaip netinkamos finansuoti bei atsižvelgiant į KMSA, VšĮ „Klaipėda ID“ ir VšĮ Klaipėdos turizmo informacijos centro pastebėtus trūkumus teikiant konsultacijas suinteresuotoms institucijoms ir nagrinėjant paskatos organizuoti konferencinio turizmo renginius paraiškas.

**8. Kiti sprendimui priimti reikalingi pagrindimai, skaičiavimai ir paaiškinimai.**

Papildomi pagrindimai, skaičiavimai ir paaiškinimai nereikalingi.

Ekonominės plėtros grupės vadovė Jūratė Sokolova